作者:陳著
標題:大酺
內容:把雪冰心，鈞韶手，飛上青雲時早。紅塵難染著，十年前曾坐，鳳池鰲島。暈錦鏘環，重金壓帶，相去能爭多少。從容何心問，到如今都領，繡春花草。算耐處光陰，淡中滋味，世人那曉。箋天新有稿。要歸去、盤礴山陰道。便整頓、隨琴霜鶴，帶石秋蘭，約松喬、倚風清嘯。爭奈俞音杳。明月棹、又還停了。但珍重、經綸料。時來須做，休管急流人笑。功名盡遲盡好。